UBE บวก 3% โบรกฯชี้ กำไร Q4/64 โต 220% ยอดขายเอทานอล-แป้งมันสำปะหลังหนุน
UBE บวก 3% โบรกฯชี้ กำไร Q4/64 โต 220% ราว 100 ลบ. จากปริมาณการขายเอทานอลที่ฟื้นตัว และปริมาณส่งออกแป้งมันสำปะหลังออร์แกนิคเพิ่มขึ้น และคาดกำไรปี 65 โต 86% แนะนำราคาเป้าหมาย 3.20 บ.
1 ก.พ. 2565

ผู้สื่อข่าวรายงานว่าวันนี้ (1 ก.พ. 2565) ราคาหุ้น บริษัท อุบล ไบโอ เอทานอล จำกัด (มหาชน) หรือ UBE ณ เวลา 15:37 น. อยู่ที่ระดับ 2.38 บาท เพิ่มขึ้น 0.06 บาท หรือ 2.59% โดยทำจุดสูงสุดที่ 2.40 บาท และทำจุดต่ำสุดที่ 2.34 บาท ด้วยมูลค่าการซื้อขาย 140.58 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (14 ม.ค. 2565) โดยฝ่ายวิจัยประเมินกำไรไตรมาส 4/2564 จะเติบโตจากไตรมาสก่อน และโตเด่น 220% จากงวดเดียวกันของปีก่อน เป็นราว +/- 100 ล้านบาท จากปริมาณการขายเอทานอล (เชื้อเพลิง) ที่ฟื้นตัวจากไตรมาสก่อน หลังผ่อนคลายมาตรการล็อกดาวน์ และปริมาณส่งออกแป้งมันสำปะหลังออร์แกนิคคาดจะเพิ่มขึ้น 150% จากไตรมาสก่อน (มีการเลื่อนส่ออกมาเป็นไตรมาส 4/2564 + เศรษฐกิจฟื้น) อีกทั้ง Forward PE ปี 2565 ต่ำเพียง 17.20 เท่า ขณะที่คาดกำไรปี 2565 โต 86% จากงวดเดียวกันของปีก่อน แนะนำราคาเป้าหมาย 3.20 บาท